**Müzəffər Müzəffərli Nofəl oğlu**

**Üzümüzü ağ edən Qarabağ**

“Qara” sözünü istər ədəbiyyatımızda, istərsə də məişətimizda əksər hallarda mənfi məfhum hesab etmişik. Kimi qara bəxtindən, kimi qara günündən, kimi qara buluddan, kimi də qaradinməzlikdən narazı olub. XX əsrin sonlarında Azərbaycan müstəqil olandan sonra Qarabağ da tariximizin mənfi çalarlarla xarakterizə edilən “qara”larından birinə çevrilmişdi. Ta ki 2020-ci ilin 27 sentyabrına qədər..

Dostumla səhər idmanı edib saat səkkizə işləmiş evə qayıdırdım. Telefonumu əlimə alıb sosial şəbəkələrə baxanda gözümə “Azərbaycan əks-hücuma başlayıb” cümləsi sataşdı. Daxilimdə sözlə ifadə etməkdə çətinlik çəkdiyim hisslər keçirdim. Qanın qara, uşaqların torpağa qarışdığı birinci Qarabağ müharibəsini göz önünə gətirəndə savaşa münasibətin birmənalı olması mümkün deyil. Bəlkə sevincimdən dodağım da qaçmış ola bilər. Yəqin ki, dünyanın bir çox ölkəsində müharibə xəbərinə sevinən adam tapmaq çətindir. Amma həmin gün ünsiyyətdə olduğum bir neçə insanın hamısı qürur və xoşbəxtlik qarışıq reaksiya verirdilər. Yeganə qorxu hissi müharibənin dayanma ehtimalı ilə bağlı idi. Amma günlər keçdikcə sürətlə torpağına addımlayan ordumuzun zəfər yürüşü nəinki fərdi qorxularımızı, toplum və milli zəifliklərimizi də üzərimizdən atmağımızla nəticələnəcəkdi..

44 gün sonra haqq savaşımız sona çatdı. Bu müddət ərzində Azərbaycan xalqının özünü necə aparması, ordusuna verdiyi maddi və mənəvi dəstək, dövlətlə bir yumruq olmaq bacarığı döyüşün taleyində həlledici rollardan birini oynadı. Təqaüdünü qoşunumuza bağışlayanından tutmuş ballistik raketlə vurulan evinin dağıntıları altından müqəddəs bayrağımızı qucaqlayıb çıxan vətəndaşına kimi hamı bu zəfərin bir parçasıdır. Sən demə bu xalq iki oğlunu götürüb cəbhəyə yollanan atasıyla, şəhidini son mənzilə çiynində yola salan xanımıyla, nəvəsinə “düşmənini parçala, canavar balam” deyən nənəsiylə, heç bir texnika olmadan dırmaşdığı Şuşaya şəhid əsgər yoldaşını belində aparan əsgəriylə çoxdan qalib gəlibmiş. Birimiz zəfərə aparan yolda ən böyük üstünlüyümüzü bu torpağın hər daşının əsl sahibi olmağımızda görürdü, digərimiz yuxarıda sadaladığımız güclü xalqımızda. İstənilən halda 30 il dünyadan heç bir dəstək görməyən, imkan olduqca başqa hədələrlə qorxudulan bir millətin Qarabağ atı kimi kükrəyib şahə qalxması möhtəşəm gələcəyin müjdəçisi idi. Sanki kainat dünyaya bu enerjini buraxırdı - biz at olsaq, gözəlliyi ilə dünyaya səs salmış Qarabağ atı olardıq, çay olsaq, Bərgüşad kimi coşğun, həyatverici olardıq, dağ olsaq, Murovdağ kimi əzəmətli olardıq. Amma hamısından öncə biz Qarabağ olmağı bacarmışdıq. Bu dəfə üzümüzü ağ edən Qarabağ idi. İllər sonra ilk dəfə..

Son 27 ildə Ağdam bu qədər “ağ” olmamışdı. O taylı bu taylı Azərbaycanın tarixi Xudafərin körpüsü öz vəzifəsinə qayıdıb. Zəngilanda yerləşən Avropanın ən böyük çinar meşəliyi yenidən əzəmətinə dönməyi planlayır. Kələbəcərin başıqarlı dağları vüqarla Ağrı dağa boylanır. Laçının səfalı təbiəti yenə öz övladları üçün nəfəs verəcək. Ölkəmizin mədəniyyət mərkəzi olmaqdan çıxıb şərəf simvoluna çevrilən Şuşamız şüşə kimi saflığına qovuşacaq. Füzulinin döyüş meydanları yenidən uşaqlarımızın o yan bu yana qaçışdığı ərazilərə çevriləcək.

Biz bacardıq!  
Biz dəmir yumruq olub düşmənimizi əzdik!Biz bütövləşdik!